VEGA præsenterer

**ANYA indkapsler tanker og følelser i sprød R&B skal**

*Kom til eftertænksom R&B fest, når den danske sangerinde ANYA den 2. november besøger Lille VEGA til en aften med en fabelagtig vokal og lækre elektroniske beats og baslinjer.*

ANYA har igennem de sidste to år markeret sig som en af Danmarks absolut bedste R&B sangerinder. Siden hun spillede til Bremens Nye Toner i 2014, udvalgt af den nu afdøde musiker Linkoban, er det blevet en række danmarksturneer, et hav af priser og hitlisteplaceringer.

ANYA udgav i 2015 ep´en *The Credit,* som er skabt i samarbejde med producerne Carl Barsk og Frederik Carstens. ANYA skriver vedkommende og ærlige tekster, som bliver pakket nøjsomt ind i blød elektronisk R&B. Numrene har en sentimental nerve, men indeholder samtidig potente elementer, som har afsæt i hiphoppen.

Hun har også søgt nye musikalske veje med udgivelser af numrene ”Breakup Battle” og senest ”Overrun”, som udkom i november 2016. Hun har udtalt, at hun ønskede at udfordre sig selv og hendes musikalitet. De nye sange skulle produceres i samarbejde med en række forskellige musikere, for at se hvad det kunne bibringe. ANYA fortæller:  
  
*”Men efter vi havde udgivet EP’en, følte jeg, at det var tid til at udfordre min musikalitet ved at søge nye veje. Jeg havde lyst til at prøve at arbejde sammen med alle mulige forskellige producere, for at finde ud af, hvad der egentlig var den rendyrkede ’ANYA’-lyd”.*

Hvor *The Credit* er en afdæmpet og inderlig R&B plade, viser hun med det nye materiale en mere slagkraftig side af hendes musikalitet. Numrene er UK-inspireret R&B, hvor både bas og tempo kører i højt fart.   
  
Vejen fra VEGA’s Udvalgte i 2015 til udsolgte koncerter i Lille VEGA og en fyldt Store Sal i Musikhuset til årets SPOT Festival er tegn på, at sangerindens naturlige charme og umiskendelige talent nemt trænger igennem. Singlen ["Greet Me",](https://www.youtube.com/watch?v=31tGmgFaeGc) er et glimrende eksempel på den karakteristiske ANYA-lyd og ikke mindst den silkebløde stemme, som har gjort hende så populær.

**Fakta om koncerten**Anya (DK)  
Torsdag den 2. november, 2017 kl. 21.00  
Lille VEGA, Enghavevej 40, 1674 København V  
Billetpris 150 kr. + gebyr  
Billetsalget starter i dag via vega.dk og Ticketmaster